Document ID: 32004D0211

Απόφαση της Επιτροπής
της 6ης Ιανουαρίου 2004
για την κατάρτιση καταλόγου των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές ζώντων ιπποειδών και σπέρματος, ωαρίων και εμβρύων ιπποειδών και για την τροποποίηση των αποφάσεων 93/195/ΕOΚ και 94/63/ΕΚ
[κοινοποιηθείσα υπό τον αριθμό Ε(2003) 5242]
(Κείμενο που παρουσιάζει ενδιαφέρον για τον ΕΟΧ)
(2004/211/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές προέλευσης τρίτων χωρών(1), και ιδίως το άρθρο 12 και το άρθρο 19 σημεία i) και ii),
την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο μέρος I του παραρτήματος Α της οδηγίας 90/425/ΕΟΚ(2), και ιδίως το άρθρο 17 παράγραφος 3 στοιχείο β),
Εκτιμώντας τα ακόλουθα:
(1) Στο άρθρο 12 της οδηγίας 90/426/ΕΟΚ προβλέπεται ότι εγκρίνονται οι εισαγωγές ιπποειδών μόνο από τρίτες χώρες ή από περιοχές των τρίτων χωρών που περιέχονται σε κατάλογο ο οποίος θα ενσωματωθεί στον κατάλογο των τρίτων χωρών που έχει καταρτιστεί σύμφωνα με τις διατάξεις του άρθρου 3 της οδηγίας 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών(3).
(2) Η απόφαση 79/542/ΕΟΚ του Συμβουλίου, της 21ης Δεκεμβρίου 1979, για την κατάρτιση πίνακα τρίτων χωρών από τις οποίες τα κράτη μέλη επιτρέπουν την εισαγωγή βοοειδών, χοιροειδών, ιπποειδών, αιγοπροβάτων, νωπών κρεάτων και προϊόντων με βάση το κρέας(4), τροποποιήθηκε σε μεγάλο βαθμό, με σκοπό ιδίως να αποκλειστούν από το πεδίο της τα ιπποειδή. Ωστόσο, οι αποφάσεις της Επιτροπής που ελήφθησαν βάσει της οδηγίας 90/426/ΕΟΚ και αφορούν τους υγειονομικούς όρους για τις εισαγωγές ιπποειδών προβλέπουν καταλόγους των τρίτων χωρών που επιτρέπεται να εξάγουν τέτοιου είδους ζώα στην Κοινότητα βάσει της απόφασης 79/542/ΕΟΚ.
(3) Αυτή τη στιγμή επανεξετάζονται οι κανόνες που διέπουν τους υγειονομικούς όρους για την εισαγωγή ζώντων ζώων δυνάμει της οδηγίας 72/462/ΕΟΚ, και ειδικότερα οι διατάξεις του άρθρου 3 που αναφέρονται στον κατάλογο των τρίτων χωρών από τις οποίες επιτρέπεται η εξαγωγή ζώντων ζώων. Για το σκοπό αυτό, η Επιτροπή ενέκρινε πρόταση οδηγίας του Συμβουλίου(5) για τον καθορισμό των υγειονομικών όρων για την εισαγωγή στην Κοινότητα ορισμένων ζώντων ζώων και την τροποποίηση των οδηγιών 72/462/ΕΟΚ, 90/426/ΕΟΚ, 92/65/ΕΟΚ και 97/78/ΕΚ. Στο πλαίσιο αυτό, το άρθρο 12 της οδηγίας 90/426/ΕΟΚ θα τροποποιηθεί ώστε να θεσπίζει τις αρχές για την κατάρτιση καταλόγου τρίτων χωρών από τις οποίες επιτρέπεται η εισαγωγή ιπποειδών.
(4) Η απόφαση 92/260/ΕΟΚ της Επιτροπής, της 10ης Απριλίου 1992, σχετικά με τους υγειονομικούς όρους και την υγειονομική πιστοποίηση που απαιτούνται για την προσωρινή αποδοχή καταχωρισμένων ίππων(6), περιέχει στο παράρτημα Ι έναν κατάλογο των τρίτων χωρών από τις οποίες τα κράτη μέλη εγκρίνουν την προσωρινή αποδοχή αυτού του είδους ζώων και καταρτίζει τις υγειονομικές ομάδες των τρίτων χωρών.
(5) Η απόφαση 93/195/ΕΟΚ της Επιτροπής, της 2ας Φεβρουαρίου 1993, για τους υγειονομικούς όρους και την υγειονομική πιστοποίηση που απαιτούνται για την επανείσοδο εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή(7), περιέχει στο παράρτημα Ι έναν κατάλογο των τρίτων χωρών από τις οποίες τα κράτη μέλη εγκρίνουν την επανείσοδο των εν λόγω ζώων.
(6) Η απόφαση 93/196/ΕΟΚ της Επιτροπής, της 5ης Φεβρουαρίου 1993, για τους υγειονομικούς όρους και την υγειονομική πιστοποίηση που απαιτούνται για την εισαγωγή ιπποειδών προς σφαγή(8), περιέχει στην υποσημείωση 3 του παραρτήματος ΙΙ έναν κατάλογο των τρίτων χωρών από τις οποίες τα κράτη μέλη εγκρίνουν τις εισαγωγές των εν λόγω ζώων.
(7) Η απόφαση 93/197/ΕΟΚ της Επιτροπής, της 5ης Φεβρουαρίου 1993, για τους υγειονομικούς όρους και την υγειονομική πιστοποίηση που απαιτούνται για την εισαγωγή εγγεγραμμένων ιπποειδών και ιπποειδών για την αναπαραγωγή και κρεατοπαραγωγή(9), περιέχει στο παράρτημα Ι έναν κατάλογο των τρίτων χωρών από τις οποίες τα κράτη μέλη εγκρίνουν τις εισαγωγές των εν λόγω ζώων.
(8) Είναι σκόπιμο να συγκεντρωθούν σε μια ενιαία κοινοτική πράξη οι τρίτες χώρες από τις οποίες επιτρέπεται η εισαγωγή ιπποειδών στην Κοινότητα.
(9) Σε ορισμένες περιπτώσεις, εγκρίνονται μόνο συγκεκριμένες κατηγορίες ιπποειδών ή ορισμένα είδη εισαγωγής από μια περιοχή της τρίτης χώρας όπως ορίζεται στην απόφαση 92/160/ΕΟΚ της Επιτροπής, της 5ης Μαρτίου 1992, για την περιφερειοποίηση ορισμένων τρίτων χωρών όσον αφορά τις εισαγωγές ιπποειδών(10), και για λόγους σαφήνειας και διαφάνειας αυτοί οι όροι περιφερειοποίησης πρέπει να διατίθενται μαζί με τον κατάλογο των εγκεκριμένων τρίτων χωρών και να καταργηθεί η απόφαση 92/160/ΕΟΚ.
(10) Επειδή ο κατάλογος των τρίτων χωρών είναι ένας κατ' αρχήν κατάλογος, πρέπει να προβλεφθούν διατάξεις για παραπομπές σε ειδικούς όρους ή περιορισμούς όσον αφορά την εισαγωγή ιπποειδών σύμφωνα με την κοινοτική νομοθεσία.
(11) Η απόφαση 95/461/ΕΚ της Επιτροπής(11) ορίζει μέτρα προστασίας που αφορούν την εγκεφαλομυελίτιδα ιπποειδών τύπου Βενεζουέλας στη Βενεζουέλα και στην Κολομβία, απαγορεύοντας την εκ νέου αποδοχή, ύστερα από προσωρινή εξαγωγή ίππων εγγεγραμμένων σε μητρώα από τη Βενεζουέλα και την Κολομβία. Είναι συνεπώς σκόπιμο ο κατάλογος να προσαρμοστεί ανάλογα.
(12) Η απόφαση 97/10/ΕΚ της Επιτροπής, της 12ης Δεκεμβρίου 1996, για την τροποποίηση της απόφασης 79/542/ΕΟΚ του Συμβουλίου και των αποφάσεων 92/160/ΕΟΚ, 92/260/ΕΟΚ και 93/197/ΕΟΚ της Επιτροπής σχετικά με την προσωρινή αποδοχή και τις εισαγωγές στην Κοινότητα εγγεγραμμένων σε μητρώα ίππων από τη Νότια Αφρική(12), ορίζει ειδικούς όρους εισαγωγής, συμπεριλαμβάνοντας την περιφερειοποίηση.
(13) Η απόφαση 94/63/ΕΚ της Επιτροπής, της 31ης Ιανουαρίου 1994, για τον καθορισμό προσωρινού καταλόγου τρίτων χωρών από τις οποίες τα κράτη μέλη επιτρέπουν τις εισαγωγές σπέρματος, ωαρίων και εμβρύων αιγοπροβάτων και ιπποειδών καθώς επίσης ωαρίων και εμβρύων χοιροειδών(13), στο μέρος II του παραρτήματός της, παραπέμπει στα μέρη 1 και 2 του παραρτήματος της απόφασης 79/542/ΕΟΚ. Ο κατάλογος καταρτίστηκε σύμφωνα με το άρθρο 28 της οδηγίας 92/65/ΕΟΚ για μια μεταβατική περίοδο τριών ετών.
(14) Η απόφαση 2000/284/ΕΚ της Επιτροπής, της 31ης Μαρτίου 2000, σχετικά με την κατάρτιση του καταλόγου των εγκεκριμένων κέντρων επιλογής σπέρματος για τις εισαγωγές σπέρματος ιπποειδών από τρίτες χώρες και περί τροποποιήσεως των οδηγιών 96/539/ΕΚ και 96/540/ΕΚ(14), περιέχει κατάλογο των χωρών και των εγκαταστάσεων από τις οποίες επιτρέπονται οι εισαγωγές σπέρματος ιπποειδών.
(15) Η απόφαση 96/539/ΕΚ της Επιτροπής, της 4ης Σεπτεμβρίου 1996, περί προϋποθέσεων υγείας των ζώων και κτηνιατρικής πιστοποίησης για εισαγωγές στην Κοινότητα σπέρματος ιπποειδών(15), και η απόφαση 96/540/ΕΚ της Επιτροπής, της 4ης Σεπτεμβρίου 1996, περί προϋποθέσεων υγείας των ζώων και κτηνιατρικής πιστοποίησης για εισαγωγές στην Ευρωπαϊκή Κοινότητα ωαρίων και εμβρύων ιπποειδών(16), θεσπίζουν τους υγειονομικούς όρους που εφαρμόζονται στις εισαγωγές σπέρματος ωαρίων και εμβρύων ιπποειδών· πρέπει επίσης να γίνει αναφορά σε αυτές τις διατάξεις σε έναν ενοποιημένο κατάλογο των τρίτων χωρών.
(16) Είναι σκόπιμο να συγκεντρωθούν σε έναν ενοποιημένο κατάλογο οι κατάλογοι των συγκεκριμένων χωρών και οι όροι περιφερειοποίησης που ορίζονται στις αποφάσεις 79/542/ΕΟΚ, 92/160/ΕΟΚ, 92/260/ΕΟΚ, 93/195/ΕΟΚ, 93/196/ΕΟΚ, 93/197/ΕΟΚ και 94/63/ΕΚ, αναφέροντας τις υγειονομικές ομάδες των τρίτων χωρών και, αν χρειαστεί, τους ειδικούς όρους για εισαγωγές ιπποειδών και σπέρματος, ωαρίων και εμβρύων ιπποειδών από αυτές τις τρίτες χώρες.
(17) Συνεπώς πρέπει να καταργηθούν οι αποφάσεις 92/160/ΕΟΚ και 95/461/ΕΚ και να τροποποιηθούν αναλόγως οι αποφάσεις 94/63/ΕΚ και 93/195/ΕΟΚ.
(18) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και πεδίο εφαρμογής
Η παρούσα απόφαση θεσπίζει έναν κατάλογο των τρίτων χωρών ή περιοχών τους όπου εφαρμόζεται η περιφερειοποίηση, από τις οποίες τα κράτη μέλη επιτρέπεται να εισάγουν ιπποειδή και σπέρμα, ωάρια και έμβρυα ιπποειδών και ορίζει τους άλλους όρους που ισχύουν για αυτές τις εισαγωγές.
Άρθρο 2
Ορισμοί
Για τους σκοπούς της παρούσας απόφασης, νοούνται ως:
"κατηγορία ιπποειδών": τα ιπποειδή όπως ορίζονται στο άρθρο 2 στοιχεία γ), δ), και ε) της οδηγίας 90/426/ΕΟΚ και τα εγγεγραμμένα ιπποειδή·
"εισαγωγή": η εισαγωγή στο κοινοτικό έδαφος ζώντων ιπποειδών σύμφωνα με τις συνθήκες που ορίζονται ειδικά για το συγκεκριμένο είδος εισαγωγής, δηλαδή την προσωρινή αποδοχή, την επανείσοδο μετά την προσωρινή εξαγωγή και τις εισαγωγές.
Άρθρο 3
Εισαγωγή ζώντων ιπποειδών
Τα κράτη μέλη εγκρίνουν την εισαγωγή στην Κοινότητα ζώντων ιπποειδών από τρίτες χώρες ή περιοχές των τρίτων χωρών που περιέχονται στις στήλες 2 και 4 του παραρτήματος, σύμφωνα με τις οδηγίες που ορίζονται στο παράρτημα Ι, ως εξής:
- προσωρινή αποδοχή των εγγεγραμμένων ίππων όπως αναφέρεται στη στήλη 6,
- επανείσοδο, μετά την προσωρινή εξαγωγή, εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις όπως αναφέρεται στη στήλη 7,
- εισαγωγή των εγγεγραμμένων ίππων όπως αναφέρεται στη στήλη 8,
- εισαγωγή των ιπποειδών προς σφαγή όπως αναφέρεται στη στήλη 9,
- εισαγωγή εγγεγραμμένων ιπποειδών και ιπποειδών για αναπαραγωγή και κρεατοπαραγωγή όπως αναφέρεται στη στήλη 10.
Άρθρο 4
Εισαγωγές σπέρματος ιπποειδών
Τα κράτη μέλη εγκρίνουν τις εισαγωγές σπέρματος ιπποειδών από τρίτες χώρες ή περιοχές τρίτων χωρών που αναφέρονται στις στήλες 2 και 4 του παραρτήματος I αντίστοιχα, από τις οποίες επιτρέπονται μονίμως οι εισαγωγές εγγεγραμμένων ίππων, εγγεγραμμένων ιπποειδών ή ιπποειδών για αναπαραγωγή και κρεατοπαραγωγή. Αυτές οι εισαγωγές γίνονται υπό την προϋπόθεση ότι το σπέρμα έχει συλλεγεί για εξαγωγή στην Κοινότητα μόνο από ιπποειδή που ανήκουν στην κατηγορία των ζώντων ιπποειδών, οι εισαγωγές των οποίων επιτρέπονται μονίμως και αυτές οι εισαγωγές ικανοποιούν τις απαιτήσεις που αντιστοιχούν στις ενδείξεις των στηλών 11, 12 και 13 του παραρτήματος I.
Άρθρο 5
Εισαγωγές ωαρίων και εμβρύων ιπποειδών
Τα κράτη μέλη εγκρίνουν τις εισαγωγές ωαρίων και εμβρύων ιπποειδών από τρίτες χώρες ή περιοχές τρίτων χωρών που αναφέρονται στις στήλες 2 και 4 του παραρτήματοςI αντίστοιχα, από τις οποίες επίσης επιτρέπονται μονίμως οι εισαγωγές εγγεγραμμένων ίππων, και ιπποειδών για αναπαραγωγή και κρεατοπαραγωγή. Αυτές οι εισαγωγές ικανοποιούν τις απαιτήσεις που αντιστοιχούν στις ενδείξεις που αναφέρονται στη στήλη 14 του παραρτήματος I.
Άρθρο 6
Όροι για την εισαγωγή ιπποειδών από τρίτες χώρες
Τα κράτη μέλη εγκρίνουν μόνο την εισαγωγή ιπποειδών που πληρούν τους ακόλουθους όρους:
α) τα ιπποειδή πληρούν τις απαιτήσεις υγειονομικού ελέγχου που ορίζονται στο αντίστοιχο υπόδειγμα πιστοποιητικού που προβλέπεται στις αποφάσεις 92/260/ΕΟΚ, 93/195/ΕΟΚ, 93/196/ΕΟΚ και 93/197/ΕΟΚ όσον αφορά τη σχετική κατηγορία ιπποειδών, το είδος της εισαγωγής και την υγειονομική ομάδα όπως αναφέρεται στη στήλη 5 του παραρτήματος I, στην οποία ταξινομήθηκε η τρίτη χώρα ή η περιοχή τρίτης χώρας εξαγωγής·
β) αν χρειαστεί, η εισαγωγή ιπποειδών υπόκειται σε συμπληρωματικές εγγυήσεις ή όρους που αναφέρονται στη στήλη 15 του πίνακα του παραρτήματος I της παρούσας απόφασης·
γ) τα ιπποειδή δεν μεταφέρονται με μεταφορικό μέσο που μεταφέρει άλλα ιπποειδή τα οποία δεν προορίζονται για την Κοινότητα·
δ) τα ιπποειδή δεν μεταφέρονται με μεταφορικό μέσο μαζί με ιπποειδή που δεν βρίσκονται στην ίδια κατάσταση υγείας, εκτός αν υπάρχει έγκριση για το αντίθετο στους ειδικούς υγειονομικούς όρους για εισαγωγή στην Κοινότητα·
ε) κατά τη μεταφορά τους προς την Κοινότητα, τα ιπποειδή δεν εκφορτώνονται στην επικράτεια τρίτης χώρας ή σε περιοχή τρίτης χώρας, από την οποία δεν επιτρέπεται η εισαγωγή ιπποειδών στην Κοινότητα·
στ) κατά τη μεταφορά τους προς την Κοινότητα, τα ιπποειδή δεν μεταφέρονται οδικώς, σιδηροδρομικώς ή πεζή μέσω της επικράτειας ή περιοχής τρίτης χώρας, από την οποία δεν επιτρέπεται ένα τουλάχιστον είδος εισαγωγής μιας τουλάχιστον κατηγορίας ιπποειδών·
ζ) τα ιπποειδή φτάνουν στο συνοριακό σταθμό επιθεώρησης στο σημείο εισόδου στην Κοινότητα εντός δέκα ημερών από την πιστοποίησή τους στην τρίτη χώρα από την οποία εξάγονται για μεταφορά ή διακίνηση στην Κοινότητα. Σε περίπτωση θαλάσσιας μεταφοράς, η περίοδος των δέκα ημερών παρατείνεται κατά το διάστημα του θαλάσσιου ταξιδιού.
Άρθρο 7
Όροι για τις εισαγωγές σπέρματος ιπποειδών από τρίτες χώρες
Οι εισαγωγές σπέρματος ιπποειδών στην Κοινότητα επιτρέπονται μόνο, αν το σπέρμα συλλέγεται σε εγκεκριμένα κέντρα επιλογής σπέρματος σύμφωνα με την οδηγία 92/65/ΕΟΚ και τα οποία αναφέρονται στην απόφαση 2000/284/ΕΚ, και αν ικανοποιεί τους όρους που περιέχονται στο υγειονομικό πιστοποιητικό που προβλέπει η απόφαση 96/539/ΕΚ.
Άρθρο 8
Όροι για τις εισαγωγές ωαρίων και εμβρύων ιπποειδών από τρίτες χώρες
Οι εισαγωγές στην Κοινότητα ωαρίων και εμβρύων ιπποειδών επιτρέπονται μόνο αν τα ωάρια ή/και τα έμβρυα πληρούν τους όρους που ορίζονται στο υγειονομικό πιστοποιητικό που προβλέπεται στην απόφαση 96/540/ΕΚ.
Άρθρο 9
Τροπολογίες
1. Τα παραρτήματα I και II της απόφασης 93/195/ΕΟΚ τροποποιούνται σύμφωνα με το παράρτημα ΙΙ της παρούσας απόφασης.
2. Η απόφαση 94/63/ΕΚ τροποποιείται ως εξής:
α) Ο τίτλος της απόφασης αντικαθίσταται από το ακόλουθο κείμενο:
"Η απόφαση της 31ης Ιανουαρίου 1994 για τον καθορισμό καταλόγου των τρίτων χωρών από τις οποίες τα κράτη μέλη επιτρέπουν τις εισαγωγές σπέρματος, ωαρίων και εμβρύων αιγοπροβάτων και ωαρίων και εμβρύων χοιροειδών".
β) Στο άρθρο 1, διαγράφεται η δεύτερη παράγραφος.
γ) Στο παράρτημα, το μέρος II διαγράφεται.
Άρθρο 10
Καταργήσεις
Οι αποφάσεις 92/160/ΕΟΚ και 95/461/ΕΚ καταργούνται.
Άρθρο 11
Ημερομηνία έναρξης ισχύος
Η παρούσα απόφαση αρχίζει να ισχύει από την 1η Μαΐου 2004.
Άρθρο 12
Η παρούσα απόφαση απευθύνεται στα κράτη μέλη.
Βρυξέλλες, 6 Ιανουαρίου 2004.

Labels: 3
6